Macedonie: nissun acuardi cu la Grecie
Lis ultimis tratativis jenfri Macedonie e Grecie, che si davuelzin cu la mediazion dal inviât speciâl de ONU Matthew Nimetz, no àn puartât nissune buine gnove par risolvi i contrascj che a esistin tra i doi stâts. Al contrari, su la taule a son stâts metûts gnûfs elements di scuintri. La cuestion e jere nassude subite daspò de indipendence de Macedonie de Federazion Jugosalve, cuant che la Grecie e veve metût in pîts une cause internazionâl che e va inmò indenant sul dirit de Republiche ex jugoslave di doprâ il non di Macedonie che, pai grêcs, al parten in maniere esclusive a di une des regjons storichis de Grecie. Ogni tentatîf par saltâ fûr di cheste situazion, fin cumò, nol à vût sucès. Cun di plui – al denuncie il prin ministri macedon Nikola Gruevski – la Grecie e cjate fûr ogni sorte di pidiment politic e economic par fâi cuintri ae Macedonie. Propit la oposizion dai grêcs e à impedît, par esempli, che la ex republiche jugoslave e jentràs inte NATO. Tai ultins documents inviâts ai rapresentants de ONU, Gruevski al lamente po che ancje la glesie ortodosse greghe e je su la stesse linie dal stât e e impedìs che si ricognossi la esistence de glesie ortodosse macedone. Il guvier di Skopje al denuncie ancje la situazion de minorance macedone in Grecie e e domande che lis autoritâts greghis a metin fin aes violazions dai dirits di cheste comunitât. La Grecie, di fat, e va dilunc a no ricognossi la presince di minorancis nazionâls e linguistichis sul so teritori e e colpìs cun fuarce ogni tentatîf di difindi i dirits di chestis comunitâts. Par rindisi cont di cheste situazion al baste dâ un cuc ae stampe greghe che, cundut che e à fevelât sei dai gnûfs contrascj cu la Macedonie, sei des declarazions di Gruevski, e je stade une vore atente a no fâ nissun riferiment ae esistence de minorance macedone in Grecie. Il segretari gjenerâl de ONU, Ban Ki Moon, al à dite che prime di frontâ la cuestion de minorance al covente risolvi il scuintri sul non.
Font: Nationalia, 21/08/08; Le Courrier des Balkans (Eleftheros Typos), 13/08/08
fur_Latn fur_Latn fra_Latn